प्रधानमंत्री नरेंद्र मोदी के संपन्न या सक्षम लोगों से रसोई गैस पर मिलने वाली सब्सिडी को छोड़ने के आग्रह के मद्देनजर मार्च तक करीब 3 लाख उपभोक्ता सब्सिडी छोड़ चुके हैं जिस से राजकोष को 100 करोड़ रुपए से अधिक का फायदा हुआ है. मोदी की यह अपील लोगों को पसंद आ रही है. उन के खास मित्र और उद्योगपति रतन टाटा ने अपने कर्मचारियों से गैस सब्सिडी छोड़ने का आह्वान किया है. उन्होंने देशविदेश में काम कर रहे टाटा समूह के करीब 6 लाख कर्मचारियों से यह अपील की है. कंपनी के देश में ही 4 लाख से अधिक कर्मचारी हैं. टाटा समूह का नमक से ले कर सौफ्टवेयर तक का कारोबार है. टाटा की यह अपील यदि कर्मचारी मान लेते हैं तो इस से देश के राजस्व में बड़ा इजाफा होगा. रतन टाटा का कहना है कि टाटा समूह ने राष्ट्र के उत्थान में हमेशा महत्त्वपूर्ण योगदान दिया है और आज जब देश आर्थिक शक्ति बनने की राह पर है तो समूह को इस में फिर अपना योगदान देना चाहिए.